ΚΑΝΟΝΙΣΜΟΣ (ΕΚ) αριθ. 1043/94 ΤΟΥ ΣΥΜΒΟΥΛΙΟΥ της 12ης Απριλίου 1994 για την τροποποίηση του κανονισμού (ΕΚ) αριθ. 3680/93 για τον καθορισμό ορισμένων μέτρων διατήρησης και διαχείρισης των αλιευτικών πόρων της ζώνης διακανονισμού, όπως ορίζεται στη σύμβαση για τη μελλοντική πολυμερή συνεργασία στην αλιεία του Βορειοδυτικού Ατλαντικού ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 3760/92 του Συμβουλίου της 20ής Δεκεμβρίου 1992 για τη θέσπιση κοινοτικού συστήματος για την αλιεία και την υδατοκαλλιέργεια (1), και ιδίως το άρθρο 8 παράγραφος 4, την πρόταση της Επιτροπής, Εκτιμώντας: ότι με τον κανονισμό (ΕΚ) αριθ. 3680/93 (2) καθορίζονται οι ποσοστώσεις για τα κράτη μέλη στη ζώνη διακανονισμού NAFO για το 1994- ότι οι ποσοστώσεις αυτές αντιστοιχούν στις προτάσεις που εγκρίθηκαν από το NAFO κατά την ετήσια σύνοδο του 1993- ότι η επιτροπή αλιείας του NAFO, κατά την ειδική σύνοδο του Φεβρουαρίου 1994, ενέκρινε πρόταση για την αλιεία μπακαλιάρου στη διαίρεση NAFO 3 ΝΟ για το 1994, βάσει επιστημονικών στοιχείων τα οποία δείχνουν ότι ένα μεγάλο ποσοστό της βιομάζας του αποθέματος αυτού αποτελείται από ιχθύς μικρότερους από το κανονικό μέγεθος- ότι η επιτροπή αλιείας του NAFO πρότεινε παρέκκλιση από το γενικό κανόνα των 130 mm για το μέγεθος ματιών των διχτυών από πολυαμίδιο- ότι ο κανονισμός (ΕΚ) αριθ. 3680/93 του Συμβουλίου θα πρέπει ως εκ τούτου να τροποποιηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 3680/93 του Συμβουλίου τροποποιείται ως εξής: 1. Στο άρθρο 4 παράγραφος 1, μετά το δεύτερο εδάφιο παρεμβάλλεται το ακόλουθο εδάφιο: "Για τα δίχτυα από ίνες πολυαμιδίου, το ισοδύναμο ελάχιστο μέγεθος ματιών θα είναι 120 mm. Τα σκάφη που χρησιμοποιούν τα υλικά αυτά, πρέπει να έχουν επί του σκάφους πιστοποιητικά, που θα έχουν εκδοθεί από τις αρμόδιες αρχές του κράτους μέλους σημαίας, τα οποία θα πιστοποιούν ότι οι ίνες των χρησιμοποιούμενων διχτυών είναι από πολυαμίδιο." 2. Στο παράρτημα Ι, η πρώτη σελίδα αντικαθίσταται από το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 12 Απριλίου 1994.

[Source: multi_eurlex | Tokens: 2120]